Úrad vlády SR						 Na rokovanie vlády SR
Sekcia hospodárskej politiky					 dňa 15.5.2002
									 k číslu: 3366/2002
									 k bodu: 16

S t a n o v i s k o

k Správe k účtovnej závierke SPF ku dňu 31.12.2001, k návrhu rozdelenia hospodárskeho výsledku SPF za rok 2001, k návrhu korekcie už vládou SR schváleného rozpočtu Slovenského pozemkového fondu na rok 2002

I.

	Materiál predkladá minister pôdohospodárstva podľa § 34a ods. 1 a 2 zákona NR SR  č. 256/2001  Z.z.,  ktorým  sa  mení  a  dopĺňa  zákon  SNR  č. 330/1991  Zb. 
o pozemkových úpravách, usporiadaní pozemkového vlastníctva, pozemkových úradoch, pozemkovom fonde a pozemkových spoločenstvách, za účelom schválenia uvedených troch dokumentov vládou SR.

	Vládou  SR  schválený  rozpočet   SPF  na  rok   2001,  vyrovnaný  v  príjmoch 
a výdavkoch vo výške 385 mil. Sk, bol splnený:
-  v príjmoch v sume  474,086 mil. Sk  (na 123,1 %),  najmä  lepším plnením výnosov 
z privatizácie majetku štátu (na 162,0 %) a  zo správy majetku štátu (na 109,1 %),
- vo výdavkoch v sume 355,053 mil. Sk (na 92,2 %), pri žiadúcom plnení reštitučných náhrad a zákonných odvodov, ako aj pri neprekročení mzdových nákladov (čerpanie na 98,9 %), resp. osobných výdavkov (na 91,9 %),
- a SPF dosiahol aktívne saldo plnenia rozpočtu vo výške 119,033 mil. Sk.

	V systéme účtovníctva podľa Výkazu ziskov a strát SPF v roku 2001 dosiahol celkové výnosy  367,008 mil. Sk, celkové náklady 286,918 mil. Sk a hospodársky výsledok (účtovný zisk)  80,090 mil. Sk.

	Audítorská   spoločnosť   v  závere  svojej  správy   k  účtovnej  závierke   SPF 
k  31.12.2001  potvrdzuje,  že  účtovníctvo  SPF  bolo  v  roku  2001 vedené v súlade 
so zákonom o účtovníctve a konštatuje objektívne hodnotenie, že ročná účtovná závierka neobsahuje nesprávnosti.

	Rozdelenie hospodárskeho výsledku SPF za rok 2001 je navrhnuté v štruk-túre:
- príspevok 40,045 mil. Sk do fondu viaczdrojového financovania konaní o obnove evidencie pozemkov podľa § 10 ods. 6 zákona NR SR č. 180/1995 Z.z. o niektorých opatreniach na usporiadanie vlastníctva k pozemkom,
- prídel  40,045 mil. Sk  do rezervného fondu SPF, spolu so špecifikáciou účelu použitia. 

	Rozpočet   SPF   na   rok   2002   schválený   (uznesením   vlády   SR   č.  450 
z 23.5.2001 k analogickému materiálu za rok 2000) vyrovnane v príjmoch a výdav-koch vo výške  403,500 mil. Sk   sa navrhuje  zvýšiť  rovnako  v  príjmoch  a  vo vý-davkoch  na 555,100 mil. Sk.

	Navrhované zvýšenie príjmov premieta pôvodne nepredpokladanú skutočnosť, že SPF  v  t.r. predal akcie Reštitučného investičného fondu za 142,0 mil. Sk a počíta so zvýšením príjmov za prenájom poľnohospodárskej pôdy o 14,9 mil. Sk. Navrhované zvýšenie výdavkov vytvára priestor pre zvýšenie reštitučných náhrad oprávneným osobám o 130,0 mil. Sk, nákladov na usporiadanie pozemkového vlastníctva   o  12,9 mil. Sk   a  mzdových   nákladov   o  8,9  mil. Sk   (ktoré   reaguje 
na  jednozdrojové  odmeňovanie  zamestnancov  fondu  od  1.4.2002  podľa  zákona 
o verejnej službe, so zánikom  odmien za dosiahnuté výsledky hospodárenia doteraz poskytované z rezervného fondu) pri dodržaní pôvodne rozpočtovanej priemernej mesačnej mzdy zamestnancov SPF.

	Dokumenty predložené v správe, po prerokovaní a so súhlasným odporúčaním Správnej rady SPF  (14.2.2002) a Dozornej rady SPF  (20.2.2002), ako aj na porade vedenia MP SR (14.3.2002), boli podľa zákona citovaného v úvode prerokované (10.4.2002) vo Výbore NR  SR pre pôdohospodárstvo.  Výbor  odpo-ručil,   aby v navrhovanej korekcii vládou schváleného rozpočtu SPF na rok 2002 bolo účelovo viazaných 70 mil. Sk na projekty pozemkových úprav. Správna rada SPF  (11.4.2002)   posúdila   odporúčané   určenie   a  na  základe   uvádzaných   dôvodov (v predkladacej správe,  že v roku 2001  účelove z bežných výdavkov  SPF  poskytol  pre  ÚGKK SR   20 mil. Sk a  podľa  návrhu  na  rozdelenie  hospodárskeho  výsledku  sa  má poskytnúť ďalších 15 mil. Sk pre ÚGKK SR a 25 mil. Sk pre MP SR, a tiež v roku 2002 podľa navrhovanej korekcie rozpočtu sa má vynaložiť  na  uvede-né  účely  97,4 mil. Sk)   ponechala  návrh  korekcie   bez  zmeny a celý materiál sa predkladá v pôvodnej štruktúre.

II.

	Vyhodnotenie pripomienkového konania uvádza, že z 20 oslovených subjek-tov  bola  vznesená  1  pripomienka  a  bola  akceptovaná.   

Treba   poznamenať,  že v ďalších rokoch je účelné zahrnúť medzi oslovené subjekty aj ÚGKK SR.

III.

	Materiál nebol predložený na rokovanie Porady ekonomických ministrov vlády SR.

	Účtovná závierka SPF za rok 2001 podľa auditu je v požadovanej kvalite, pričom audítorská spoločnosť nepovažuje za odôvodnené uložiť SPF prijať osobitné opatrenia.

	Návrh rozdelenia hospodárskeho výsledku SPF za rok 2001, ako aj navrhnuté zvýšenie schváleného rozpočtu SPF na rok 2002 bez požiadaviek na štátny rozpočet možno považovať za opodstatnené.

	Odporúčame vláde SR schváliť navrhnuté uznesenie vlády v predloženom materiáli.

Bratislava 13.5.2002